**ՏԵՂԵԿԱՆՔ-ՀԻՄՆԱՎՈՐՈՒՄ**

**«ՓՈՔՐ ԵՎ ՄԻՋԻՆ «ԽԵԼԱՑԻ» ԱՆԱՍՆԱՇԵՆՔԵՐԻ ԿԱՌՈՒՑՄԱՆ ԿԱՄ ՎԵՐԱԿԱՌՈՒՑՄԱՆ ԵՎ ԴՐԱՆՑ ՏԵԽՆՈԼՈԳԻԱԿԱՆ ԱՊԱՀՈՎՄԱՆ ՊԵՏԱԿԱՆ ԱՋԱԿՑՈՒԹՅԱՆ ԾՐԱԳԻՐԸ ՀԱՍՏԱՏԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ՎԵՐԱԲԵՐՅԱԼ**

 **Անհրաժեշտությունը:**

 «Փոքր և միջին «Խելացի» անաս­նաշենքերի կառուցման կամ վերակառուց­ման և դրանց տեխնոլոգիական ապա­հովման պե­տական աջակցու­թյան ծրագիրը հաստատելու մասին» Հայաստանի Հանրապետու­թյան կառավարության որոշման ընդունման անհրաժեշտու­թյունը պայմանավորված է անասնաբուծության, մասնա­վորապես տավարաբուծու­թյան ճյուղի ռազմավարա­կան նշանակությամբ և զար­գացմամբ: Դեռևս մեծ քանա­կությամբ չոր կաթ և կաթ­նամթերք է ներմուծվում հանրապե­տություն, ուստի տավարաբուծական ար­տադ­րանքի ինքնաբավության մակարդակի բարձրացման նպատակով անհրաժեշտ է հանրապետությունում վարվող ագրարային քաղաքակա­նությունում ձևավորել նոր մոտեցումներ: Հանրապետությունում տնտեսությունների մեծամասնությունը վարում է ավան­դական անասնապահություն, մինչդեռ ժամանա­կակից տնտեսավարման ձևերի և տեխնոլոգիաների կիրառումը կարող է հանդի­սանալ տնտեսական որոշիչ լծակ:

 Կենդանիների պահվածքի և խնամքի ոչ ճիշտ կազմակերպումը, նորմա­վոր­ված կերակրման բացակայությունը, ինչպես նաև սանիտարահիգիենիկ անբա­վարար պայմաններն այսօր ստեղծել են մի իրավիճակ, որի պայմաններում հնա­րավոր չէ ապահովել կաթի պահանջարկը տեղական արտադրության հաշվին։ Այսինքն, ցածր արտադրողա­կանության գլխավոր պատճառը, հիմ­նա­կանում, արտադ­­րության հանդեպ էքստեն­սիվ մոտեցումն է, ինչպես նաև ժամա­նակակից տեխնոլոգիաների, կառավարման, տեղեկա­տվու­թյան և գիտելիքների պա­կասը: Եվ, նույնիսկ, ինտենսիվ ֆերմաների համար այսօր կենդա­նիների պահվածքի հետ կապված վերը նշված խնդիրների լուծումը մնում է առաջնահերթ հարց:

 Հանրա­պետության տավա­րաբուծական արտադրանքի արժեշղթայի բոլոր փու­լերում առկա խնդիրները խոչընդոտում են ճյուղի զարգացմանը, և ստեղծված իրա­վիճակը հանգեցնում է առաջավոր տեխնոլոգիաների ներդրման անհնարինու­թյան կամ ոչ լայ­նա­մասշտաբ կիրառման, կաթնատվության ցածր մակարդակի, արտադ­րանքի ցածր որակի և մրցունակության նվազման և ինքնարժեքի ավելաց­ման:

 Ուստի անհրաժեշտություն է առաջանում պետական աջակցությամբ իրա­կանացնել անասնապահական տնտեսությունների արդիականացմանն ուղղված՝ Փոքր և միջին «Խելացի» անասնաշենքերի կառուցման կամ վերակառուցման և դրանց տեխնոլոգիական ապահովման պետական աջակ­ցության ծրա­գիր, որը կնպաստի ինչպես պահվածքի պայմանների բարելավ­մանը, այնպես էլ կաթնա­տվության մակարդակի բարձրացմանը, ինչն էլ կհանգեցնի արտադ­րողա­կանության աճին, տնտեսավարող սուբյեկտների եկամուտների ավե­լաց­մանը և ճյուղի շահութա­բերության մակարդակի բարձրացմանը։

 **Ընթացիկ իրավիճակը և խնդիրները**:

 Տավարաբուծությունը հանդիսանում է Հայաստանի Հանրապետության անաս­­նաբուծության ոլորտի առաջատար ճյուղը: Հանրապետությունում արտադրվող կաթի 95%-ն ստացվում է տավարաբուծությունից: Վերջինս, հիմնականում, կենտ­րոնացված է Գեղարքունիքի (18%), Շիրակի (15%), Արագածոտնի (12%) և Լոռու (12%) մարզերում։ Այս բաշխվածությունը պայմանավորված է նշված մարզերի բնակլի­մայական պայմաններով և աշխար­հագրական դիրքով։ Հանրապետության ցածրա­դիր վայրերում հիմնականում տարած­ված է շուրջտարյա մսուրային, իսկ նախա­լեռնային և լեռնային գոտիներում` արոտամսուրային պահվածքը:

 Բուծվող տավարի ավելի քան 90%-ը տեղի բնակլիմայական պայմաններին լավ հարմարված, կաթնամսային ուղղություն ունեցող կովկասյան գորշ ցեղի և մեծա­մասամբ տարբեր ցեղայնությամբ խառնացեղերն են, որոնց տարեկան միջին կաթնատվությունը տատանվում է 2200 կգ-ի սահմաններում: Հանրապետության որոշ տնտեսու­թյուններում բուծվում են նաև հոլշտին, շվից, սիմենթալ և ջերսեյ ցեղի կեն­դանիներ, որոնց կաթնատվությունը 2-3 անգամ գերազանցում է տեղական կովերի կաթնատվության մակարդակը:

 Տավարաբու­ծու­թյամբ զբաղվում է շուրջ 170 հազար գյուղացիական տնտե­սություն, որոնց գերակշռող մասը փոքր տնտեսություններն են։ Այս տնտեսություն­ներում չեն պահպանվում կենդանիների համար անհրաժեշտ զոոհիգիենիկ չափա­նիշները և կիրառվում է պահվածքի ու կերակրման ավանդական տեխնոլոգիա։ Մինչդեռ, ոչ նպաստավոր պայմաններում բարձր գենետիկական հատ­կա­նիշներով կենդանիներն անկարող են դրսևորել իրենց ողջ ներուժը:

 Հաշվի առնելով Հայաստանի Հանրապետության սահմանափակ հողա­տա­րածքները, գյուղատնտեսական մշակաբույսերի բերքատվության համեմատա­բար ցածր ցուցանիշները և գյուղատնտեսության վարման բարձր ռիսկայնությունը, անասնաբուծությունը՝ շնորհիվ ռիսկայնության ավելի ցածր մակարդակի, առկա ռեսուրսների լիարժեք օգտա­գործ­ման արդյունքում կարող է դառնալ որոշիչ լծակ՝ երկրի գյուղատնտեսական համախառն արտադրանքի ավելացման գործում: Սա­կայն տավարաբուծությունից ստացվող համախառն արտադրանքի ներկայիս ծավալ­ները դեռևս հեռու են բավարար լինելուց: Կաթի արտադրության ինքնա­բավության մակար­դակի բավականին բարձր լինելու (91.2%), պայմաններում կաթ­նա­տվության ցուցանիշը դեռևս ցածր է (2260 կգ) և խնդիր է դրվում տավարա­բուծության զարգացման պետական աջակցութանմիջոցով բարելավել կենդանի­ների պահվածքի պայման­ները` արդյունքում բարձ­րացնելով կենդանիների մթե­րատվության ցուցա­նիշները։

 **Տվյալ բնագավառում իրականացվող քաղաքականությունը:**

Անանաբուծության ճյուղում իրականացվող քաղաքականությունն նպատա­կաուղղված է հանրապետությունում տոհմային տավարաբուծության զարգացմանը, բուծվող ցեղերի կատարելագործմանը, ինչպես նաև կաթի արտադրության ծավալ­ների ավելացմանը:

 **Կարգավորման նպատակը և բնույթը:**

Կարգավորման նպատակն է` փոքր և միջին «Խելացի» անասնաշենքերի կառուցման կամ վերակառուցման և դրանց տեխնոլո­գիական ապա­հովման պետա­կան աջակցութանմիջոցով բարելավել կենդանիների պահվածքի պայման­ները` արդյունքում բարձ­րացնելով կենդանիների մթերատվու­թյան ցուցանիշները։

 **Նախագծի մշակման գործընթացում ներգրավված ինստիտուտները և անձինք:**

Նախագիծը մշակվել է ՀՀ գուղատնտեսության նախա­րարու­թյան կողմից:

 **Ակնկալվող արդյունքը:**

Ծրագրի իրականացումից ակնկալվում են հետևյալ արդյունքները.

* + կզարգանան հանրապետությունում փոքր և միջին տավարաբուծական տնտե­սու­­թյունները՝ կկառուցվի կամ կվերակառուցվի շուրջ 230 անասնաշենք,
	+ կներդրվեն տավարաբուծության վարման արդիական տեխնոլոգիաներ,
	+ կենդանիների պահվածքի համար կստեղծվեն բարենպաստ պայմաններ,
	+ կբարձրանա մեկ գլուխ կովի հաշվով կաթնատվության մակարդակը՝ մինչև 3500-4000 կգ,
	+ կավելանա անասնագլխաքանակը,
	+ կիջեցվի կաթի ինքնարժեքը, կավելանան արտադրության ծավալները,
	+ կբարելավվեն կաթի որակական հատկանիշները,
	+ կավելանան տնտեսավարողների եկամուտները, կբարձրանա մրցունա­կու­­թյան մակարդակը,
	+ կբարձրանան տնտեսավարողների մասնագիտական կարողությունները,
	+ ծրագրի իրականացման արդյունքում ստեղծված տնտեսությունները կարող են օրինակ ծառայել ֆերմերների լայն շերտերի համար տավարաբուծության արդի մոտեցումներին ծանոթանալու առումով, ինչպես նաև ուսումնական բազա՝ ուսա­նողների համար։

 **Այլ տեղեկություններ:**

Այլ տեղեկություններ չկան:

**ՏԵՂԵԿԱՆՔ**

**«ՓՈՔՐ ԵՎ ՄԻՋԻՆ «ԽԵԼԱՑԻ» ԱՆԱՍՆԱՇԵՆՔԵՐԻ ԿԱՌՈՒՑՄԱՆ ԿԱՄ ՎԵՐԱԿԱՌՈՒՑՄԱՆ ԵՎ ԴՐԱՆՑ ՏԵԽՆՈԼՈԳԻԱԿԱՆ ԱՊԱՀՈՎՄԱՆ ՊԵՏԱԿԱՆ ԱՋԱԿՑՈՒԹՅԱՆ ԾՐԱԳԻՐԸ ՀԱՍՏԱՏԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ՊԵՏԱԿԱՆ ԿԱՄ ՏԵՂԱԿԱՆ ԻՆՔՆԱԿԱՌԱՎԱՐՄԱՆ ՄԱՐՄՆԻ ԲՅՈՒՋԵՈՒՄ ԾԱԽՍԵՐԻ ԵՎ ԵԿԱՄՈՒՏՆԵՐԻ ԷԱԿԱՆ ԱՎԵԼԱՑՄԱՆ ԿԱՄ ՆՎԱԶԵՑՄԱՆ ՄԱՍԻՆ**

 «Փոքր և միջին «Խելացի» անասնաշենքերի կառուցման կամ վերակառուց­ման և դրանց տեխնոլոգիական ապահովման պետա­կան աջակցության ծրագիրը հաստատելու մասին» Հայաստանի Հանրապե­տության կառավարության որոշման նախագծի ընդունման կապակցու­թյամբ պետական կամ տեղական ինքնակառա­վարման մարմնի բյուջեում ծախսերի և եկամուտների էական ավե­լացում կամ նվազեցում չի նախատեսվում։

**ՏԵՂԵԿԱՆՔ**

**«ՓՈՔՐ ԵՎ ՄԻՋԻՆ «ԽԵԼԱՑԻ» ԱՆԱՍՆԱՇԵՆՔԵՐԻ ԿԱՌՈՒՑՄԱՆ ԿԱՄ ՎԵՐԱԿԱՌՈՒՑՄԱՆ ԵՎ ԴՐԱՆՑ ՏԵԽՆՈԼՈԳԻԱԿԱՆ ԱՊԱՀՈՎՄԱՆ ՊԵՏԱԿԱՆ ԱՋԱԿՑՈՒԹՅԱՆ ԾՐԱԳԻՐԸ ՀԱՍՏԱՏԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԱՅԼ ԻՐԱՎԱԿԱՆ ԱԿՏԵՐԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ՄԱՍԻՆ**

 «Փոքր և միջին «Խելացի» անասնաշենքերի կառուցման կամ վերակառուց­ման և դրանց տեխնոլոգիական ապահովման պետա­կան աջակցության ծրագիրը հաստատելու մասին» Հայաստանի Հանրապե­տության կառավարության որոշման նախագծի ընդունման կապակցու­թյամբ այլ իրավական ակտերի ընդունման անհրաժեշտությունը բացակայում է։

 Միջազգային պայմանագրերով ստանձնած պարտավորությունների հետ համապա­տասխանությունը` համապատասխանում է: